ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2010 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko) Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2010 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko) /* KOM/2011/0258 v konečnom znení */





DÔVODOVÁ SPRÁVA Bod 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] umožňuje uvoľnenie prostriedkov z Európskeho fondu na prispôsobenie sa globalizácii (EGF) prostredníctvom nástroja flexibility s ročným stropom 500 mil. EUR nad rámec príslušných okruhov finančného rámca. Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. Dňa 7. júla 2010 predložilo Dánsko žiadosť EGF/2010/022 DK/LM Glasfiber o finančný príspevok z fondu EGF v dôsledku prepúšťania v spoločnosti LM Glasfiber v Dánsku. Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že podmienky pre finančný príspevok podľa tohto nariadenia sú splnené. ZHRNUTIE ŽIADOSTI A ANALÝZA Základné údaje: || Referenčné č. EGF || EGF/2010/022 Členský štát || Dánsko Článok 2 || písm. a) Hlavný podnik || LM Glasfiber Dodávatelia a hospodárske subjekty v nadväzujúcom odvetví || 0 Referenčné obdobie || 1. 1. 2010 – 30. 4. 2010 Poskytovanie personalizovaných služieb odo dňa || 1. 8. 2010 Dátum uplatňovania || 7. 7. 2010 Počet prepustených pracovníkov počas referenčného obdobia || 651 Počet prepustených pracovníkov pred referenčným obdobím a po referenčnom období || 999 Celkový počet spôsobilých prepustených pracovníkov || 1 650 Počet prepustených pracovníkov, ktorým je pomoc určená || 825 Výdavky na personalizované služby (v EUR) || 9 191 946 Výdavky na vykonávanie fondu EGF[3] (v EUR) || 419 463 Výdavky na vykonávanie fondu EGF: (%) || 4,36 Celkový rozpočet (v EUR) || 9 611 409 Príspevok z fondu EGF (65 %) (v EUR) || 6 247 415 1. Žiadosť bola Komisii predložená 7. júla 2010 a do 3. februára 2011 bola doplnená o dodatočné informácie. 2. Žiadosť spĺňa podmienky na poskytnutie prostriedkov z fondu EGF podľa článku 2 písm. a) nariadenia (ES) č. 1927/2006 a bola predložená v lehote 10 týždňov stanovenej v článku 5 uvedeného nariadenia. Súvislosť medzi prepúšťaním a významnými zmenami v štruktúre svetového obchodu v dôsledku globalizácie alebo celosvetovej finančnej a hospodárskej krízy 3. V záujme preukázania súvislosti medzi prepúšťaním a veľkými zmenami v štruktúre svetového obchodu v dôsledku globalizácie Dánsko tvrdí, že odvetvie výroby veterných turbín v EÚ, ktoré je zahrnuté v divízii 28 NACE Rev. 2 („Výroba strojov a zariadení“) vážne ovplyvnili zmeny štruktúry svetového obchodu, najmä významné zníženie podielu EÚ na trhu. Dánsko vysvetľuje, že hoci výroba veterných turbín v Európe sa za posledných niekoľko rokov zvýšila, svetový trh pre veterné turbíny sa rozvíjal ešte rýchlejšie, najmä v Ázii a Severnej Amerike. 4. Dánsko sa odvoláva na svetovú správu o veternej energii 2009, ktorú vypracovalo Svetové združenie pre veternú energiu, z ktorej vyplýva, že odvetvie veternej energie sa najdynamickejšie vyvíjalo v Ázii a Severnej Amerike a ťažisko svetového odvetvia veternej energie sa presunulo mimo Európu. Napriek dynamickému celosvetovému rastu odvetvia klesol podiel Európy na celkovej kapacite zo 65,5 % v roku 2006 na 47,9 % v roku 2009. So 40,4 % novej veternej kapacity v roku 2009 (v porovnaní s 18,1 % v roku 2004) expanduje najrýchlejšie Ázia, zatiaľ čo podiel Európy na novej kapacite klesol zo 70,7 % v roku 2004 na iba 27,3 % v roku 2009. (Zdroj: Svetová správa o veternej energii 2009, WWEA Svetové združenie pre veternú energiu) 5. Nielen výrazne nižšie náklady práce, ale najmä vysoké náklady na prepravu veľkých dielov veterných turbín nútia európskych výrobcov, aby presunuli svoju výrobu bližšie k najdynamickejším trhom konečných používateľov, aby si zaistili konkurencieschopnosť a pozíciu na trhu. V dôsledku toho sa výroba postupne premiestnila mimo EÚ. Spoločnosť LM Glasfiber presunula svoje činnosti do Číny, kde má sektor veternej energie lepšie vyhliadky a kde má trh silný rast. Spoločnosť zvýšila svoju výrobnú kapacitu v Číne tým, že postavila továrne a nadviazala partnerstvo s kľúčovými hráčmi na ázijských trhoch. V roku 2009 boli otvorené továrne v čínskej provincii Xinjiang a v pobrežnom meste Qin Huang Dao. 6. Okrem toho nová hospodárska situácia mala v roku 2009 v dôsledku finančnej a hospodárskej krízy negatívny vplyv na odvetvie veternej energie v EÚ. V dôsledku toho dánske odvetvie veternej energie v uvedenom roku zaznamenalo prudký pokles zamestnanosti, ako aj pokles obratu. Preukázanie počtu prepustených pracovníkov a splnenie kritérií článku 2 písm. a) 7. Dánsko predložilo túto žiadosť podľa intervenčných kritérií článku 2 písm. a) nariadenia (ES) č. 1927/2006, v ktorom sa vyžaduje prepustenie najmenej 500 pracovníkov v období štyroch mesiacov v jednom podniku v členskom štáte vrátane pracovníkov prepustených u dodávateľov a nadväzujúcich výrobcov. 8. V žiadosti sa uvádza 651 prepustených pracovníkov v spoločnosti LM Glasfiber počas štvormesačného referenčného obdobia od 1. januára 2010 do 30. apríla 2010 a 976 pred referenčným obdobím a 23 po referenčnom období, ktorých sa však týka to isté hromadné prepúšťanie. Počet všetkých prepustených pracovníkov sa vypočítal podľa prvej zarážky druhého odseku článku 2 nariadenia (ES) č. 1927/2006. Vysvetlenie nepredvídateľnosti tohto prepúšťania 9. Dánske orgány tvrdia, že vzhľadom na stály rast odvetvia veternej energie došlo k hromadnému prepúšťaniu v spoločnosti LM Glasfiber neočakávane. Ďalej tvrdia, že z dôvodu náhleho zníženia dopytu na trhu EÚ, ako aj výrazného a stáleho rastu ázijského trhu nemala spoločnosť inú možnosť ako znížiť počet výrobných zariadení v Európe a presunúť ich na rastúce trhy v Číne. Preto spoločnosť LM Glasfiber nadviazala strategické partnerstvo s čínskym výrobcom veterných turbín Goldwind Science and Technology Co a otvorila dve nové továrne v Číne, v provincii Xinjiang a v Qin Huang Dao. Identifikácia prepúšťajúcich podnikov a pracovníkov, ktorým je pomoc určená 10. V žiadosti sa uvádza celkovo 1 650 prepustených pracovníkov v spoločnosti LM Glasfiber, z toho v 651 prípadoch došlo k prepusteniu počas referenčného obdobia a v 976 prípadoch došlo k prepusteniu pred referenčným obdobím a v 23 prípadoch po referenčnom období, no ich začlenenie je oprávnené podľa článku 3a písm. b) nariadenia (ES) č. 1927/2006. Dánsko odhaduje, že o pomoc z fondu EGF bude mať záujem 50 % prepustených pracovníkov (825 osôb). V prípade zvyšných 50 % sa predpokladá, že si nájdu zamestnanie vlastným pričinením bez toho, aby potrebovali pomoc z fondu EGF. 11. Členenie pracovníkov, ktorým je pomoc určená: Kategória || Počet || Podiel v percentách Muži || 606 || 73,45 Ženy || 219 || 26,55 Občania EÚ || 825 || 100,00 Občania nečlenských krajín EÚ || 0 || 0 Od 15 do 24 rokov || 84 || 10,18 Od 25 do 54 rokov || 655 || 79,39 Od 55 do 64 rokov || 79 || 9,58 Nad 64 rokov || 7 || 0,85 12. Členenie podľa profesijných kategórií: Kategória || Počet || Podiel v percentách Členovia zákonodarných orgánov, vyšší úradníci a riadiaci pracovníci || 1 || 0,12 Odborníci || 2 || 0,24 Technici a pridružení odborníci || 93 || 11,27 Administratívni pracovníci || 24 || 2,91 Remeselníci a remeselní pracovníci || 17 || 2,06 Pomocní a nekvalifikovaní zamestnanci || 688 || 83,40 13. V súlade s článkom 7 nariadenia (ES) č. 1927/2006 Dánsko potvrdilo, že bola uplatnená politika rovnosti mužov a žien a nediskriminácie a že bude aj naďalej uplatňovaná počas rôznych stupňov vykonávania EGF a najmä v rámci prístupu k nemu. Opis príslušného územia a jeho orgánov a zainteresovaných strán 14. Továrne, ktoré sa zatvárajú, sa nachádzajú v lokalitách Lunderskov a Hammelev v komúnach Kolding a Haderslev a pri komúne Vejen. Územie, ktorého sa týka prepúšťanie, predstavuje tieto tri komúny v južnej časti Dánska (Syddanmark). Toto územie sa okrem toho nachádza v oblasti trojuholníka (Trekanten), ktorá má pre dánsku ekonomiku prioritný význam. 15. Uvedená oblasť sa tradične špecializovala na poľnohospodárstvo, priemyselnú výrobu a dopravu. Došlo v nej k významnému priemyselnému rastu, tento rast bol však založený na upadajúcich sektoroch ako je napr. doprava a priemyselná výroba. V oblasti sa postupne znížila zamestnanosť vo výrobe potravín a neskôr aj v odvetví logistiky a dopravy. Na začiatku 90 rokov minulého storočia sa oblasť začala špecializovať na vyspelú výrobu energie, najmä na výrobu veterných turbín. Zameranie na výrobu veterných turbín viedlo k vzniku dôležitého odvetvia výroby dielov, čo spôsobilo zvýšenie počtu pracovných síl zamestnaných v sektore energetiky. 16. Haderslev, Kolding a Vejen sú tri nezávislé komúny, z ktorých každá má svoju vlastnú mestskú radu v regióne Syddanmark (Južné Dánsko). Ostatné zainteresované strany predstavujú regionálne orgány príslušnej oblasti, ako aj zariadenia pre vzdelávanie a odbornú prípravu. Očakávané účinky prepúšťania na miestnu, regionálnu alebo celoštátnu zamestnanosť 17. Dánsko tvrdí, že z dôvodu globalizácie mnohé spoločnosti v tejto oblasti znížili výrobu a v dôsledku toho sa zvýšila nezamestnanosť. Podľa údajov Dánska sa nezamestnanosť v oblasti trojuholníka zvýšila v roku 2009 oproti roku 2008 o 25 %. Zatvorenie dvoch tovární spoločnosti LM Glasfiber v lokalitách Lunderskov a Hammelev významne prispelo k zvýšeniu miery nezamestnanosti v tejto oblasti. Týka sa to najmä pracovníkov s nízkou kvalifikáciou. Za posledné roky sa situácia, pokiaľ ide o zamestnanosť, prudko zhoršila aj v celom Dánsku: miera nezamestnanosti sa zvýšila z 3,3 % v roku 2008 na 8,2 % v roku 2010. 18. Hromadné prepúšťanie v spoločnosti LM Glasfiber znamená, že v oblasti neexistujú žiadne dostatočné možnosti opätovného zamestnania. Dánsko predpokladá, že sektor sa nezotaví ani po skončení krízy, keďže väčšina nových objednávok bude smerovať na Ďaleký východ, kde sú nižšie náklady. Bez rekvalifikačných opatrení a dodatočnej podpory existuje riziko, že pracovníci skĺznu do dlhodobej nezamestnanosti. 19. Podľa dánskeho združenia pre odvetvie veternej energie zaznamenal tento sektor v roku 2009 prudký pokles zamestnanosti o 13 % (z celkového priemerného počtu zamestnancov 28 400 osôb na 24 700), a to v prípade výrobcov aj dodávateľov. Koordinovaný balík personalizovaných služieb, ktorý sa má financovať, a členenie predpokladaných nákladov naň, vrátane jeho doplnenia o opatrenia financované zo štrukturálnych fondov 20. Dánsko navrhuje balík opatrení na podporu prepustených pracovníkov, v prípade ktorého sa v nadväznosti na základný kurz a objasnenie plánujú tri komponenty: vzdelávanie a odborná príprava, stimulačné nástroje pre zamestnanosť a stimuly na vytvorenie nového podniku. Opatrenia sú vypracované s ohľadom na úroveň vzdelania pracovníkov, ich schopnosť cestovať za prácou a súčasné alebo očakávané pracovné príležitosti v regióne. Hoci základný kurz a objasnenie absolvujú všetci príslušní pracovníci, ktorým je pomoc určená, ostatné opatrenia sa môžu zameriavať na menší počet pracovníkov, niektorí z nich môžu v prípade potreby využiť viacero opatrení. 21. Úvodný základný kurz a objasnenie sa vykonáva s cieľom individuálne vybrať najlepšie možnosti pre každého pracovníka. Každý pracovník, ktorému je pomoc určená, môže absolvovať základné skupinové školenie a individuálnu inštruktáž, na ktorých sa zistia jeho zručnosti a stanovia sa aktívne opatrenia trhu práce, ktoré sú preňho najvhodnejšie. Náklady na jedného pracovníka sa odhadujú na 1 610,74 EUR. 22. Pilier „vzdelávanie a odborná príprava“ pozostáva zo šiestich samostatných opatrení. Tieto opatrenia dopĺňajú plán rastu vypracovaný pre komúny Kolding, Vejen a Haderslev. Nové podniky budú založené v oblastiach, kde už región má pevnú základňu, pokiaľ ide o podnikanie, znalosti a zručnosti: · Doplňujúca odborná príprava v oblasti cestovného ruchu. Predpokladá sa, že toto opatrenie využije 100 pracovníkov, pričom súvisiace náklady na jedného pracovníka predstavujú približne 4 026,85 EUR. Cieľom opatrenia je poskytnúť pracovníkom zručnosti potrebné pre cestovný ruch, ktorý je v regióne na vzostupe, okrem iného v oblasti marketingu, presadzovania značky, koncepcie služieb a riadenia podniku. · Doplňujúca odborná príprava v oblasti energetických technológií. Predpokladá sa, že toto opatrenie využije 100 pracovníkov, pričom súvisiace náklady na jedného pracovníka predstavujú približne 4 026,85 EUR. Keďže Dánsko podporuje udržateľnú výrobu alternatívnych energií, existuje potreba vzdelávať pracovníkov v sektore energetiky. Navrhuje sa, aby sa pracovníkom v úzkej spolupráci s existujúcimi zamestnávateľmi v regióne sprostredkovali relevantné zručnosti a aby sa ich existujúce znalosti doplnili o určité kompetencie a skúsenosti v oblasti. · Doplňujúca odborná príprava v oblasti dizajnu. Predpokladá sa, že toto opatrenie využije 100 pracovníkov, pričom súvisiace náklady na jedného pracovníka predstavujú približne 4 026,85 EUR. Navrhuje sa, aby sa vzdelávanie v oblasti dizajnu zameralo na výrobu, najmä v malých a stredných podnikoch. Kurz poskytne účastníkom znalosti o používaní dizajnu v priemysle, vyvíjaní produktov, presadzovaní značky a o spotrebiteľských trendoch. · Doplňujúca odborná príprava v oblasti potravinárskeho priemyslu. Predpokladá sa, že toto opatrenie využije 100 pracovníkov, pričom súvisiace náklady na jedného pracovníka predstavujú približne 4 026,85 EUR. Cieľom opatrenia je rozvinúť relevantné zručnosti a znalosti pre prácu v oblasti zdravej výživy vrátane označovania potravín, výživových odporúčaní atď. Vzhľadom na počet malých a väčších výrobcov potravín a stravovacích služieb v oblasti by sa mal dôraz klásť na kombinovanie výživy so zdravím, aby sa vytvorili nové podnikateľské možnosti. · Zvýšenie atraktívnosti ďalšieho vzdelávania pre mladých ľudí a ich udržanie v tomto procese. Predpokladá sa, že toto opatrenie využije 100 pracovníkov, pričom súvisiace náklady na jedného pracovníka predstavujú približne 6 711,41 EUR. Cieľom tohto opatrenia je zabezpečiť, aby sa mladší prepustení pracovníci chceli vrátiť k procesu vzdelávania, na čo je potrebné poskytnúť dodatočnú podporu vrátane poradenstva a materiálnej a finančnej pomoci, aby sa im uľahčil prechod zo zamestnania späť k štúdiu. · Doplňujúce vzdelávanie v oblasti čítania a písania. Predpokladá sa, že toto opatrenie využije 350 pracovníkov, pričom súvisiace náklady na jedného pracovníka predstavujú približne 2 684,56 EUR. Pracovníkom s nízkou úrovňou dosiahnutého vzdelania sa ponúkne doplňujúce všeobecné vzdelávanie v oblastiach, ako je napr. čítanie, pravopis a matematika, aby mohli využiť iné možnosti vzdelávania a iné pracovné príležitosti. 23. Pilier „stimulačné nástroje pre zamestnanosť“ je založený na jednom opatrení: · Odborná príprava na pracovisku. Predpokladá sa, že toto opatrenie využije 300 pracovníkov, pričom súvisiace náklady na jedného pracovníka predstavujú približne 4 026,85 EUR. Toto opatrenie v rámci úsilia o uľahčenie procesu opätovného uplatnenia nezamestnaných na trhu práce ponúka praktickú prípravu priamo na pracovisku, najmä v malých a stredných podnikoch, pričom osobitný dôraz sa kladie na zručnosti, ktoré tieto podniky požadujú. 24. Pilier „stimuly na vytvorenie nového podniku“ obsahuje dve samostatné opatrenia: · Podnikateľský kurz. Predpokladá sa, že toto opatrenie využije 40 pracovníkov, pričom súvisiace náklady na jedného pracovníka predstavujú približne 5 637,58 EUR. Šesťtýždňový kurz zahŕňa úvod do podnikového plánovania, podnikovej stratégie, riadenia a účtovníctva a končí sa tým, že účastníci vypracujú podnikateľský projekt. · Priebežné poradenstvo a mentorstvo pre podnikateľov. Predpokladá sa, že toto opatrenie využije 10 pracovníkov, pričom súvisiace náklady na jedného pracovníka predstavujú približne 1 342,30 EUR. V rámci tohto opatrenia sa navrhuje ponúknuť podnikateľom priebežné poradenstvo a mentorstvo s cieľom pomôcť im uplatniť sa. Každej novej začínajúcej spoločnosti bude pridelený mentor, ktorý príslušný sektor dobre pozná a ktorý podnikateľa pravidelne navštevuje a poskytuje mu poradenstvo. Plánuje sa, že systém mentorstva bude fungovať jeden rok, a zároveň sa v sektoroch, ktoré momentálne zaznamenávajú rast alebo sa predpokladá, že ho budú zaznamenávať v budúcnosti, plánuje vytvorenie siete skupín, v ktorých sa môžu noví podnikatelia stretávať, diskutovať a spolupracovať. 25. Všetci pracovníci, ktorým je pomoc určená, dostanú denné príspevky, aby sa mohli zúčastniť na opatreniach (približné náklady predstavujú 3 872,28 EUR na pracovníka). Denné príspevky sa budú poskytovať počas trvania odbornej prípravy a sú súčasťou aktívnych opatrení trhu práce. 26. Výdavky na vykonávanie fondu EGF, ktoré sú uvedené v žiadosti podľa článku 3 nariadenia (ES) č. 1927/2006, sa týkajú prípravných, riadiacich, informačných, propagačných, ako aj kontrolných činností. 27. Personalizované služby, ktoré predložili dánske orgány, sú aktívnymi opatreniami trhu práce v rámci oprávnených činností definovaných v článku 3 nariadenia (ES) č. 1927/2006. Dánske orgány odhadujú celkové náklady na tieto služby na 9 191 946 EUR a výdavky na vykonávanie fondu EGF na 419 463 EUR (4,36 % z celkovej sumy). Celkový príspevok požadovaný z EGF je 6 247 415 EUR (65 % celkových nákladov). Opatrenia || Odhadovaný počet pracovníkov, ktorým je pomoc určená || Odhadované náklady na príslušného pracovníka (v EUR) || Celkové náklady* (EGF a vnútroštátne spolufinancovanie) (v EUR) Personalizované služby (článok 3 prvý odsek nariadenia (ES) č. 1927/2006) Základný kurz a objasnenie || 825 || 1 610,74 || 1 328 859 Vzdelávanie a odborná príprava || || || Doplňujúca odborná príprava v oblasti cestovného ruchu || 100 || 4 026,85 || 402 685 Doplňujúca odborná príprava v oblasti energetických technológií || 100 || 4 026,85 || 402 685 Doplňujúca odborná príprava v oblasti dizajnu || 100 || 4 026,85 || 402 685 Doplňujúca odborná príprava v oblasti potravinárskeho priemyslu || 100 || 4 026,85 || 402 685 Zvýšenie atraktívnosti ďalšieho vzdelávania pre mladých ľudí a ich udržanie v tomto procese || 100 || 6 711,41 || 671 141 Doplňujúce vzdelávanie v oblasti čítania a písania || 350 || 2 684,56 || 939 596 Stimulačné nástroje pre zamestnanosť || || || Odborná príprava na pracovisku || 300 || 4 026,85 || 1 208 054 Stimuly na vytváranie nových podnikov || || || Podnikateľský kurz || 40 || 5 637,58 || 225 503 Priebežné poradenstvo a mentorstvo pre podnikateľov || 10 || 1 342,30 || 13 423 Denné príspevky || 825 || 3 872,28 || 3 194 630 Medzisúčet – personalizované služby || || 9 191 946 Výdavky na vykonávanie EGF (článok 3 tretí odsek nariadenia (ES) č. 1927/2006) Prípravné činnosti || || 62 919 Riadiace činnosti || || 209 732 Informovanie a propagácia || || 62 919 Kontrolné činnosti || || 83 893 Medzisúčet – výdavky na vykonávanie EGF || || 419 463 Odhadované náklady spolu || || 9 611 409 Príspevok z EGF (65 % celkových nákladov) || || 6 247 415 * Celkové sumy nie sú presné z dôvodu prepočtu z DKK a následného zaokrúhlenia jednotkových nákladov na pracovníka. 28. Dánsko potvrdzuje, že opísané opatrenia dopĺňajú opatrenia financované zo štrukturálnych fondov. Dátum, odkedy sa začali alebo sa plánujú začať personalizované služby pre príslušných pracovníkov 29. Dánsko začalo príslušným pracovníkom poskytovať personalizované služby zahrnuté do koordinovaného balíka navrhnutého na spolufinancovanie z fondu EGF 1. augusta 2010. Tento dátum preto predstavuje začiatok obdobia oprávnenosti na akúkoľvek pomoc, ktorú možno poskytnúť z EGF. Postupy konzultácií so sociálnymi partnermi 30. Región Južné Dánsko a komúny Vejen, Kolding a Haderslev pripravili žiadosť spoločne so zapojením rôznych sociálnych partnerov vrátane priemyselných združení, odborov a zariadení v oblasti vzdelávania a odbornej prípravy. Konali sa spoločné stretnutia, na ktorých sa diskutovalo o podrobnej stratégii pre prechodný plán. 31. Dánske orgány potvrdili, že boli splnené požiadavky stanovené vo vnútroštátnych právnych predpisoch a v právnych predpisoch Spoločenstva v oblasti hromadného prepúšťania. Informácie o činnostiach, ktoré sú povinné podľa vnútroštátneho práva alebo kolektívnych dohôd 32. Pokiaľ ide o kritériá uvedené v článku 6 nariadenia (ES) č. 1927/2006, dánske orgány vo svojej žiadosti: · potvrdili, že finančný príspevok z EGF nenahrádza opatrenia, za ktoré sú zodpovedné spoločnosti na základe vnútroštátnych právnych predpisov alebo kolektívnych dohôd, · preukázali, že činnosti poskytujú podporu jednotlivým pracovníkom a nemajú sa použiť na reštrukturalizáciu spoločností alebo odvetví, · potvrdili, že na oprávnené opatrenia uvedené v predchádzajúcich bodoch sa neprijíma pomoc z iných finančných nástrojov Spoločenstva. Systémy riadenia a kontroly 33. Dánsko oznámilo Komisii, že finančný príspevok bude spravovaný a kontrolovaný rovnakými orgánmi ako Európsky sociálny fond, ktorého riadiacim orgánom je tiež Dánsky úrad pre podnikanie a stavebníctvo (EBST). Certifikačným orgánom bude iné oddelenie rovnakého úradu. Orgánom pre audit bude „EU Controllerfunction“ v rámci Dánskeho úradu pre podnikanie a stavebníctvo. Financovanie 34. Na základe žiadosti Dánska je navrhovaný príspevok z fondu EGF na koordinovaný balík personalizovaných služieb 6 247 415 EUR, čo predstavuje 65 % celkových nákladov. Výška prostriedkov, ktoré Komisia navrhuje vyčleniť v rámci fondu, je založená na informáciách poskytnutých Dánskom. 35. Vzhľadom na maximálnu sumu finančného príspevku z fondu EGF podľa článku 10 ods. 1 nariadenia (ES) č. 1927/2006, ako aj vzhľadom na možnosti prerozdelenia rozpočtových prostriedkov, Komisia navrhuje uvoľniť z fondu EGF uvedenú celkovú sumu, ktorá sa vyčlení v rámci okruhu 1a finančného rámca. 36. Pri tejto navrhnutej výške finančného príspevku zostane k dispozícii viac ako 25 % maximálnej ročnej sumy vyčlenenej na EGF k dispozícii na pokrytie potrieb počas posledných štyroch mesiacov roka v súlade s ustanoveniami článku 12 ods. 6 nariadenia (ES) č. 1927/2006. 37. Komisia predložením tohto návrhu na uvoľnenie prostriedkov z EGF začína zjednodušený postup trialógu v súlade s bodom 28 medziinštitucionálnej dohody zo 17. mája 2006, aby sa v rámci obidvoch zložiek rozpočtového orgánu dosiahla dohoda o potrebe použiť EGF a o požadovanej výške príspevku. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o predbežnom návrhu na uvoľnenie prostriedkov ako prvá, aby o svojich zámeroch informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu. 38. Komisia predkladá samostatne žiadosť o prevod s cieľom zahrnúť do rozpočtu na rok 2011 osobitné viazané rozpočtové prostriedky, v súlade s bodom 28 medziinštitucionálnej dohody zo 17. mája 2006. Zdroj platobných rozpočtových prostriedkov 39. Keďže v rozpočte na rok 2011 sa uvádzajú platobné rozpočtové prostriedky vo výške 47 608 950 EUR v rozpočtovom riadku 04.0501 „Európsky fond na prispôsobenie sa globalizácii (EGF)“, tento rozpočtový riadok sa použije na uhradenie sumy 6 247 415 EUR potrebnej na účely tejto žiadosti. Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2010 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/022 DK/LM Glasfiber, Dánsko) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[4], a najmä na jej bod 28, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[5], a najmä na jeho článok 12 ods. 3, so zreteľom na návrh Komisie[6], keďže: (1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých zmien v štruktúre svetového obchodu spôsobených globalizáciou a pomôcť im pri ich opätovnom začleňovaní do trhu práce. (2) Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených priamo v dôsledku globálnej finančnej a hospodárskej krízy. (3) Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR. (4) Dánsko podalo 7. júla 2010 žiadosť o mobilizáciu prostriedkov EGF v súvislosti s prepúšťaním v spoločnosti LM Glasfiber a do 3. februára 2011 ju dopĺňalo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 6 247 415 EUR. (5) Európsky fond na prispôsobenie sa globalizácii by sa mal teda mobilizovať s cieľom poskytnúť finančný príspevok pre žiadosť Dánska, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii s cieľom poskytnúť sumu 6 247 415 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V [Bruseli/Štrasburgu] Za Európsky parlament Za Radu predseda predseda [1] Ú. v. EÚ C 139, 14.6.2006, s. 1. [2] Ú. v. EÚ L 406, 30.12.2006, s. 1. [3] V súlade s článkom 3 tretím odsekom nariadenia (ES) č. 1927/2006. [4] Ú. v. EÚ C 139, 14.6.2006, s. 1. [5] Ú. v. EÚ L 406, 30.12.2006, s. 1. [6] Ú. v. EÚ C […], […], s. […].